Gesinslede van DKD-hoë sterf in brandArgieffoto Die distrikskommissaris van die departement van korrektiewe dienste (DKD) in Mthatha in die Oos-Kaap se vrou en twee van hul kinders is Dinsdagaand dood toe die gesin se huis aan die brand geraak het. John Msimango en sy jongste dogter het die brand oorleef nadat hulle deur ŉ venster van die huis in Mthatha ontsnap het. Singabakho Nxumalo, nasionale woordvoerder van die DKD, sê die brand het omstreeks 21:00 uitgebreek. Die plaaslike brandweerdiens is na die toneel ontbied. Msimango se vrou en die twee kinders kon egter nie betyds gered word nie. Die oorlewendes word sedertdien in ’n hospitaal behandel. Nxumalo sê die presiese oorsaak van die brand is in dié stadium nog onduidelik hoewel lede van die polisie en brandspesialiste reeds ondersoek instel na die oorsaak van die brand. “Dit is ŉ verpletterende voorval vir die departement en ons innige meegevoel gaan aan die Msimango-familie.”